Ego Alanus, Dei gratia Autissiodorensis episcopus, notum fieri volo tam presentibus quam futuris quod Gibaudus de sancto Verano, et frater ejus Rainaldus, concesserunt et laudaverunt, per manum Radulphi, venerabilis abbatis de Fonteneto, presente Theobaldo, abbate de Scarliis, et Willelmo, ejusdem loci quondam abbate, tunc monacho Fonteneti, et Gaufrido de Monte-Regali, et Rainaldo de Ratille, militibus, Deo et beate Marie de Regniaco, et Ascelino, abbati ejusdem loci et fratribus ejus in perpetuum, quicquid fratres illi acquisierant in terra de Toire, sive proprium in manu eorum, sive de casamento eorum esset, perceptis per hoc quingentis solidis et equo uno ; et gistum quod ad censum dederunt pro dimidio modio avene annuatim persolvendo, deportandoque ad Sanctum-Veranum, inter festum sancti Remigii et Natale Domini, et reddendo eis ad mensuram que tunc temporis, cum hec adcensuatio fieret, currebat Autissiodori ; pro tali videlicet parte terre quam ipsi fratres habebant, que clauditur his terminis : videlicet a quercu de Campo-Senix sic divisa est per metas et signa per devexum montis Viennensis, et tendit ad terram de Annay, et per desubter villam sitam ad terram de Soeriis, usque ad concisum de Aquosis, et inde per et desuper puteum de Passeleriis, sicut indicium vie demonstrat, que tendit a Fossa-Gelet, ad ecclesiam de Soeriis, et sicut partitur communitatibus de Passeleriis, et tendit ad locum qui vocatur Posticiolum, inter terram Regniacensium et terram S. Marie de Monasteriis, et inde usque ad predictum quercum de Campo-Senix, sicut demonstrant posite mete. Si autem predictum censum vendere, vel a se, vel aliquo modo alienare vellent, quandiu ecclesie Regniacensis tantumdem dare vellet, quantum alter obtulisset, non possent ipsum censum alteri vendere, dare, vel aliquo alio modo commutare, nisi ecclesie Regniacensi. Hanc autem donationem, vel adcensuationem laudavit uxor domini Gibaudi, que pro hac re marcham argenti accepit, et filius ejus Gaufridus, qui quinque solidos, et filia ejus Sara, que duos solidos habuit. Nam ceteris filiis ejus qui in cunabulis erant, et necdum loqui poterant, singulis, duodecim denarii pro hac re dati sunt. Cujus laudationis testes sunt : Johannes Roberti, Guillelmus filius Guidonis Rufi, Gaufridus Barellus, Atoez prepositus, Gaufridus Ferratus, Theobaldus Saunerius, Richardus de Leinsec. Ut autem donatio et adcensuatio ista rata in perpetuum et firma habeatur, sigilli nostri auctoritate roboramus. Facta sunt hec anno ab Incarnatione Domini nostri millesimo centesimo sexagesimo tertio, indictione undecima, concurrente primo, epacta vigesima-quinta, pontificatus vero Domini nostri Alexandri pape tertii, anno quinto.